تمت ارشفة منتديات نبع الفرات
بده ماينسمع صوتك .. مشه صبري وكرب موتك .. يبويه يبويه
بقت ساعه ويشيعونك .. بعد ما اسأل شلونك .. يبويه يبويه
تريد اتروح مثل الي يروحون
بلا خيمه اليحبونك يضلون
إذا شفت الدمع أحمر بالعيون
على كثر الدمع جرحت الجفون
يبويه عاين وريدي .. واريد اتكلي يوليدي .. يبويه يبويه
وداعك شفته بعيونك .. بعد ما اسأل شلونك .. يبويه يبويه
________
بقه حيدر يباوع نحر الحسين
وابوفاضل قريب ويهمل العين
بقه هوايه يركز على الجفين
يصد لزينب يكلها الوجه وين!
تكله ياضوه عيني .. يتيمه لاتخليني .. يبويه يبويه
شسوي بعمري من دونك .. بعد ما اسأل شلونك .. يبويه يبويه
_________
يباوع زينب الضلت بلا روح
يبويه ابكربله تنتظرج اجروح
كفيلج ع النهر وحسين مذبوح
على صدره ترد الخيل وتروح
يبويه اخيولهم عشره .. تشيل اضلوعه من صدره .. يبويه يبويه
تكله خل يسمعونك .. بعد ما اسأل شلونك .. يبويه يبويه
_________
يبويه حسين خليني اخبرك
طفل عندك يذبحونه اعله صدرك
كأني بيك ماواحد ينصرك
واشوفك ع الشريعة ومحني ظهرك
وابوفاضل نطا كلمه .. اضل خادم لابو اليمه .. يبويه يبويه
واخليهم يذكرونك .. بعد ما اسأل شلونك .. يبويه يبويه
_______
يزينب هم اريدنج تسمعين
تره احضرج من تنادين
شمر لو شال سوطه لاتخافين
إذا طاحت امتونج لاتطيحين
تكله صدك يدنولي .. يشوفون الزلم طولي .. يبويه يبويه
يشوفوني ال يبغضونك .. بعد ما اسأل شلونك .. يبويه يبويه
________
يكلها اليوم اسمج هاشميه
تره بالطف يسمونج سبيه
وأخبرج من بعد هايه الرزيه
يسيره امكيده بديوان اميه
تسمعه وكامت وطاحت .. دخيلك ياعلي صاحت .. يبويه يبويه
إذا بالطف يذبحونك .. بعد ما اسأل شلونك .. يبويه يبويه
_________
يبويه حسين جسمك من يوذروه
ثلث تيام يبقه مايواروه
يغالي وخنصرك حتماً يبتروه
بعد عندك علي بالطف يطبروه
علي الاكبر اله وكعه .. تشكه وتنحب وتنعه .. يبويه يبويه
ضميت ومايروونك .. بعد ما اسأل شلونك يبويه يبويه
_______
يبوبه في أمان الله يالأحباب
تسلمولي على الضلو على الباب
يتامه ومن يعزيهم بالمصاب
إذا سألوا عليه كولوا ماطاب
إذا سألوكم اشلوني .. اريدنهم يشيعوني .. يبويه يبويه
يتاماك ويحملونك .. بعد ما اسأل شلونك .. يبويه يبويه
________
كلمات الشاعر : السيد عبدالخالق المحنة
منقول